চট্টগ্রাম, ২৭ জুন (শীর্ষ নিউজ ডটকম): চট্টগ্রামের হাটহাজারীর মির্জাপুর ইউনিয়নে আজ সোমবার দুপুরে সেনাবাহিনীর প্রশিক্ষণ গোলার আঘাতে এক শিশু প্রাণ হারিয়েছে। দুপুর ১টার দিকে মির্জাপুর চারিয়া গ্রামের পশ্চিমে পাহাড়ি বাইন্যা বিল এলাকায় গরু চরানোর সময় কামানের গোলার স্প্লিনটারবিদ্ধ হয়ে মারা যায় মোহাম্মদ রকি (১৩)। সে একই গ্রামের কাজীপাড়ার পশ্চিম সন্দ্বীপ পাড়ার মোহাম্মদ বেলালের পুত্র।  পটিয়া উপজেলায় ইউপি নির্বাচনের দায়িত্বে থাকা হাটহাজারী থানার ওসি আবুল কালাম আজাদ ঘটনার সত্যতা স্বীকার করে বলেন,  আমি এই ঘটনা শুনেছি তবে বিস্তারিত কিছু জানি না। আমি পটিয়াতে নির্বাচনে ডিউটিতে আছি।  থানা পুলিশ জানান, সেনা বাহিনীর প্রশিক্ষণ চলাকালে নিক্ষিপ্ত কামানের গোলার স্প্লিনটার বিদ্ধ হয়ে শিশুটি মারা যায়।  এলাকাবাসীরা জানায়, চারিয়া থেকে কয়েক কিলোমিটার দূরে পাহাড়ি এলাকার খামার বাড়িতে বাবার সাথে গরু চরানো অবস্থায় হঠাৎ গুলি এসে তার গায়ে বিদ্ধ হয়। এতে ঘটনাস্থলে সে মারা যায়। খবর পেয়ে গ্রামবাসী গুলিবিদ্ধ কিশোর রকির লাশ উদ্ধার করে চারিয়া কাজীপাড়া এলাকায় নিয়ে আসে। বিকেলে হাটহাজারী থানা পুলিশ তার লাশ উদ্ধার করে।  পুলিশ জানায়, সেনাবাহিনীর প্রতিনিধি ঘটনাস্থল পরিদর্শন করেছে।  (শীর্ষ নিউজ ডটকম/এসআই/সস/২০.১৬ঘ.)